《流花桥怀古 其二》
明代·彭世潮

旧桥流遍百花香，霸业消沉惜艳妆。登眺岂怜秦地尽，游人多感汉台荒。

三城雾起归渔舫，夹岸风清送夕阳。惆怅兴亡今古事，暮钟微日照横塘。

作者简介：彭世潮，字源大，号龙溪。东莞人。明世宗嘉靖四年（一五二五）举人。授福建古田教谕，升国子监学录，擢陕西道监察御史。以不能事权贵，左迁福清令。著有《龙溪漫兴》。民国张其淦《东莞诗录》卷一一有传。